Vingelængden for nominatformen af gærdesmutten, Troglodytes troglodytes troglodytes, der lever i Danmark er for hanner 48-52 mm og vægten er cirka 10 gram, mens den islandske underart, T. t. islandicus, har en vingelængde på 57-61 mm. Fugle fra Island kan om efteråret veje op til 20 gram.  Sammenligning med andre fuglearter Gærdesmutten har inklusive halen en totallængde på 10-11,5 cm, og når halen holdes opret virker fuglen endnu mere kompakt. Vægten på cirka 10 gram er cirka den samme som for træløber, der dog måler cirka 12,5 cm i længden. Gærdesmuttens vægt er lidt større end hos halemejsen, der vejer 7-9 gram. Fuglekongen vejer 5-6 gram.  Udbredelse Gærdesmutten er en almindelig ynglefugl i Danmark med 300.000 – 500.000 par i 2000. Den ses desuden som en meget almindelig trækgæst og vintergæst fra Skandinavien. De fleste danske fugle er standfugle.  Gærdesmutten er i øvrigt udbredt i det meste af Europa og i dele af Asien. Nærtstående arter i Nordamerika har været betragtet som underarter.  Føde Gærdesmutter lever af insekter hele året. Derfor ser man dem sjældent ved fuglebrættet, og derfor er de sårbare overfor længere frostperioder om vinteren. Der er tydeligt færre gærdesmutter i landet i forår efter isvintre.  Ynglebiologi Gærdesmuttens rede er ret speciel, da den er kuglerund med et indgangshul i siden. Den er ca. på størrelse med en lille håndbold. Det er hannen, der bygger reden, og han bygger flere forskellige, for at lokke hunner til. Jo flere og jo finere reder, des mere attraktiv er hannen. De øvrige reder benyttes til overnatning. Gærdesmutten lægger 1 – 2 kuld om året med 6 – 8 æg. Æggene ruges i 14 – 16 døgn, og efter klækningen fodres ungerne i 15 – 18 dage.